b'\n_START_ARTICLE_\nFahri Korut\xc3\xbcrk\n_START_SECTION_\nBiografi\n_START_PARAGRAPH_\nKorut\xc3\xbcrk vokste opp i Istanbul og dro i en alder av 13 \xc3\xa5r til den tyrkiske marinens kadettskole, hvor han ble uteksaminert i 1923. Etter dette studerte han ved det tyrkiske marineakademiet (Deniz Harp Okulu), hvor han ble uteksminert i 1933. Korut\xc3\xbcrk tjenestegjorde f\xc3\xb8rst p\xc3\xa5 kryssere og undervannsb\xc3\xa5ter f\xc3\xb8r han ble marineattach\xc3\xa9 med tilholdssted i Roma, Berlin og Stockholm. I 1936 deltok han som milit\xc3\xa6r r\xc3\xa5dgiver under Montreux-traktaten._NEWLINE_I 1950 ble Korut\xc3\xbcrk forfremmet til kontreadmiral og fikk kommandoen over ulike enheter f\xc3\xb8r han s\xc3\xa5 ble utnevnt til admiral i 1957. Etter tre \xc3\xa5r som kommand\xc3\xb8r av den tyrkiske marinen ble han i 1960 utnevnt til tyrkisk ambassad\xc3\xb8r til Sovjetunionen (og senere til Spania) av landets president Cemal G\xc3\xbcrsel. I 1968 ble han av president Cevdet Sunay utnevnt til senatet, og i begynnelsen av april 1974 ble han selv utnevnt til Tyrkias sjette president av nasjonalforsamlingen._NEWLINE_Som president var han blant annet \xc3\xb8verste ansvarlig for gjennomf\xc3\xb8ringen av den tyrkiske invasjonen av Kypros i juli 1974 etter at Kypros president Makarios III ble avsatt av den greske milit\xc3\xa6rjuntaen. Korut\xc3\xbcrk forble Tyrkias president ut den konstitusjonelle terminen p\xc3\xa5 syv \xc3\xa5r i april 1980, f\xc3\xb8r han deretter ble senator p\xc3\xa5 livstid. Han d\xc3\xb8de i Istanbul den 12. oktober 1987 i en alder av 84 \xc3\xa5r.'